বিবৃতিতে বিএনপি মহাসচিব বলেন, আওয়ামী সরকারের বর্তমান শাসনামল পৃথিবীর যেকোন স্বৈরাচারীর নিষ্ঠুরতার ইতিহাসকেও হার মানিয়েছে। কেবলমাত্র বিরোধী দলের নেতা-কর্মীদের বিরুদ্ধে মিথ্যা মামলা দায়ের ও গ্রেফতার কিংবা সরকারের আইন শৃঙ্খলা বাহিনী কর্তৃক রিমান্ডে নিয়ে অমানুষিক নির্যাতন নয় বরং দলীয় সন্ত্রাসীদের দিয়ে বিএনপি নেতা-কর্মীদের ওপর হামলা চালানোর মহাযজ্ঞে লিপ্ত হয়ে সারাদেশে এক ত্রাসের রাজত্ব কায়েম করা হয়েছে। ফেনী জেলার বেশ কয়েকজন নেতাকর্মীর বিরুদ্ধে রাজনৈতিক উদ্দেশ্যপ্রণোদিত বানোয়াট মামলা দায়ের আওয়ামী কুশাসন থেকে কোনো বিচ্ছিন্ন ঘটনা নয়। বিরোধী দল ও মতকে নিশ্চিহ্ন করার উদ্দেশ্যেই বিরোধী দলীয় নেতা-কর্মীদের বিরুদ্ধে মিথ্যা মামলা দায়েরের মতো ঘটনার বার বার পূণরাবৃত্তি ঘটানো হচ্ছে। আওয়ামী ছোবল থেকে দেশটাকে এখনই উদ্ধার করতে না পারলে দেশ ও দেশের মানুষের অস্তিত্ব বিপন্ন হয়ে পড়বে। বিএনপি মহাসচিব অবিলম্বে ফেনী জেলার উল্লিখিত নেতৃবৃন্দের বিরুদ্ধে দায়েরকৃত বানোয়াট ও অসৎ উদ্দেশ্যপ্রণোদিত মামলা প্রত্যাহারের জোর দাবি জানান।